吳語

吳語，或者叫做吳方言，係吳越民系講嘅話，係家陣中國大陸度最古老嘅語言之一，歷史最早可以追溯去到商周時期。而之所以叫做「吳語」，係因為佢係「三吳」地區用嘅語言。吳語嘅分佈除咗三吳地區，重有喺江蘇省南部地區同埋浙江省，包括上海以內嘅大部份地區通行。一般認為吳語嘅代表係上海話，不過亦都有人認為蘇州話先至係代表。

截至1997年，全球大概有 7717 萬人用吳語做母語，以使用者人口排名係世界第 10 大語言，喺中國境內僅次於以官話為母語嘅人數。2007年，吳語嘅母語使用者人數係 7952 萬人，仍然係世界 100 大語言之一。

吳語嘅詞彙同語法好有特色。好似用吳語寫嘅小說《海上花列傳》，唔識吳語嘅人冇可能明得嗮佢嘅內涵。經張愛玲翻譯之後夾雜咗官話，做到令講官話嘅人明得嗮佢嘅意思。金庸嘅武俠小說系列都用咗好多吳語詞彙，好似係「物事」、「醒轉」呀咁。

語言分區 
吳語語音同漢語普通話差好遠，兩種話完全唔會明對方噏乜。而且吳語內部有好多種方言，大體可以分做北部吳語同南部吳語兩個大區塊，因為彼此之間有明顯分別，南北嘅吳語冇辦法正常傾計。根據語言嘅特點同通話嘅情況，吳語可以分做六個方言：太湖片、台州片、金衢片、上麗片、甌江片同埋宣州片。

學者丁邦新話現代嘅閩語同六朝吳語關係好近，而現代嘅吳語就係嚟自六朝嗰陣嘅北方官話。鄭張尚芳分析過〈越人歌〉，認為古百越人嘅話屬侗台語系。後來古百越人同古漢人兩個族群融合，百越人用自己嘅語音嚟讀漢話詞彙，令到早期嘅吳語同時有侗台語系同漢代漢語嘅特色。而家嘅浙南吳語同閩語都重保留咗好多古吳語嘅特徵。吳其芳亦主張，古吳越語係侗台語系，喺長江下游獨立咁發展，同中原音系唔同。根據對江西東北吳語嘅分析，胡松柏認為，早期隨住吳人南下，影響咗閩語，所以令到閩語保留咗古吳語嘅特徵。

歷史 
就算去到東漢末年，都重係「南至交州，經歷東甌、閩越之國，行經萬里，不見漢地」嘅局面喺春秋時代，中國南方出現咗吳、越呢兩個國。吳同越雖然係兩個國，但係語言同風俗相通。春秋時期，吳語同中原諸國用嘅語言唔一樣，所以畀漢人當做蠻夷話。梁啟超曾經提出吳越族嘅講法，認為吳人同越人係同族，同中原嘅華族唔同源。

危機
吳語嘅內部差異幾大，而且佢分佈嘅各地方冇標準嘅通用語，令到而家吳語嘅生存環境面臨前所未有嘅挑戰，遠遠冇粵語咁強勢。再加上而家中國大陸嘅推普政策不斷咁打壓吳語。漢語普通話開始取代吳語，尤其係喺浙江北部、上海同蘇南地區，陷入瀕危－呢啲地方嘅人口有一半只係識講普通話。亦都有調查話，呢啲地區有過半嘅青少年甚至完全唔用吳語。浙江南部嘅吳語同西部吳語亦開始受到越來越強嘅打壓。

江南雅音話吳語
 清籟吳語論壇
 吳語協會
 在線吳語字音小字典
 吳語百科
 吳語通用拼音輸入法
 上海話字典
 上海話拼音輸入法
 苏州方言